གནའ་དེང་ཟུང་འབྲེལ་གྱིས་དངོས་ཡོད་འཚོ་བའི་གསོན་ཉམས་དང་ངོ་མཚར་བའི་སྒྱུ་རྩལ་གྱི་མཛེས་ཉམས་སྐྲུན་པ།བོད་ཀྱི་སྲོལ་རྒྱུན་རྩོམ་རིག་ཁྲོད་ན་གཏམ་དཔེ་དང་གབ་ཚིག་གམ་སྐོར་བའི་རྒྱན་དང་།གཟུགས་རྒྱན་སོགས་མཚོན་ཐབས་ཕུན་སུམ་ཚོགས་པ་ཞིག་ཡོད་དེ།དཔེར་ན།སྙན་ངག་མེ་ལོང་གི་ལེའུ་གཉིས་པར་བསྟན་པའི་དོན་རྒྱན་སོ་ལྔས་གཙོར་མཚོན་པའི་ཚིག་རྒྱན་རིག་པའི་རྣམ་བཞག་ཕྲ་ཞིང་ཞིབ་པར་བསྟན་ཏེ།སྙན་ངག་གི་ཚིག་རྒྱན་གྱི་སྦྱོར་སྟངས་ལ་རྩལ་དང་ཐབས་ཤེས་ཕུན་སུམ་ཚོགས་པ་བསྟན་ཡོད་པས་ད་ལྟའི་རྩོམ་པ་པོ་རྣམས་ལ་ཚིག་རྒྱན་སྤེལ་སྟངས་ཀྱི་རིག་པའམ་མཚོན་ཐབས་བསམ་གྱིས་མི་ཁྱབ་པ་ཞིག་བཏོན་པས་བཅད་ལྷུག་སྤེལ་མའི་རྩོམ་ལུས་གང་གི་གསར་རྩོམ་ལ་འཇུག་པར་ཚིག་སྦྱོར་གྱི་ཐབས་ཤེས་གཞན་ལ་འགྲམ་ཆུ་ལྡང་མི་དགོས་པའི་རྒྱུ་ཕུན་སུམ་ཚོགས་པ་བསྐྲུན་ཡོད།དེ་ནི་མི་རིགས་རང་གི་སྲོལ་རྒྱུན་རྩོམ་རིག་གི་ཐུན་མོང་མ་ཡིན་པའི་རིག་གནས་ཤུལ་བཞག་ཁྱད་དུ་འཕགས་པ་ཞིག་ཡིན་པར་གོར་མ་ཆགདེ་ཡང་དེང་རབས་ཀྱི་རྩོམ་པ་པོ་རྣམས་སྲོལ་རྒྱུན་ཁོ་ནའི་རྒྱ་རུ་མ་ཚུད་པར་རྒྱལ་ཁབ་ཕྱི་ནང་གི་རྩོམ་རིག་གསར་པའི་ལེགས་ཆར་སློབ་སྦྱོང་དང་མེ་ལོང་ལ་བསྟེན་ནས་བཅོས་སྒྱུར་དང་གསར་གཏོད་ཡོད་པའི་ངང་ནས་རྩོམ་རིག་གསར་པ་འཕེལ་རྒྱས་སུ་སྤེལ་བར་ཕུན་སུམ་ཚོགས་པའི་མཐུན་རྐྱེན་དང་ཤུགས་སྣོན་བརྒྱབ་ཡོད་པ།དཔེར་ན།བོད་ཀྱི་སྔོན་གཤེགས་མཁས་པ་དགེ་འདུན་ཆོས་འཕེལ་མཆོག་གིས་སྙན་རྩོམ་དུ་བོད་ཀྱི་སྤྱི་ཚོགས་རྙིང་པའི་ཆོས་སྲིད་ཟུང་འབྲེལ་གྱི་ལམ་ལུགས་དང་སྲོལ་རྒྱུན་རྙིང་པའི་རུལ་སུངས་ཀྱི་བསམ་བློ་འདུ་ཤེས་དང་གོམས་སྲོལ་རྙིང་པར་མཚང་འབྱིན་དང་དགག་རྒྱག་ཁ་ཚ་བར་བཏང་བ་དང་ཆབས་གཅིགཁོང་གི་སྙན་རྩོམ་དུ་འགལ་རྒྱན་དང་ཕྲེང་བ་ཅན་གྱི་རྒྱན་སོགས་ལ་སྦྱར་ནས་རྙིང་པ་ལྷའི་སྲོལ་དང་གསར་པ་བདུད་ཀྱི་ཆོམ་འཕྲུལ་དང་།ངོ་མཚར་བ་ཐན་ལྟས་སོགས་ཀྱི་མིང་ཚིག་ཕན་ཚུན་བལྟས་ཟླའི་འབྲེལ་བར་སྦྱར་ཏེ་མངོན་ཤུགས་གང་རུང་ནས་ལམ་ལུགས་རྙིང་པའི་སྒེར་སྤྱོད་དང་མུན་ནག་གི་རང་བཞིན་དང་མཐོ་རིམ་དབང་སྒྱུར་ཚོགས་པའི་རུལ་སུངས་དང་རྙིང་པར་ཞེན་ཆགས་པ་དང་གསར་པར་ཞེན་ལོག་སོགས་ཀྱི་དངོས་ལུགས་དང་ལྡོག་པའི་ལོག་སྤྱོད་ཀྱི་བྱ་བར་གསོན་ཉམས་ལྡན་པའི་དཔེའི་སྒོ་ནས་མཚང་འབྱིན་དམར་རྗེན་དང་དགག་པ་གནད་ལ་འཁེལ་བར་བརྒྱབ་ཡོད་པས།བོད་ལ་མཐའ་དཔྱོད་དངོས་ཡོད་རིང་ལུགས་ཀྱི་རྩོམ་སྲོལ་ཐོག་མར་བཏོད་པ་མ་ཟད།ཁོང་གི་སྙན་རྩོམ་དེ་དག་ནི་བོད་ཀྱི་སྤྱི་ཚོགས་རྙིང་པའི་མྱ་ངན་གྱི་སྐྱོ་གླུ་ཞིག་ཀྱང་ཡིན་པར་སྣང་།དེང་རབས་བོད་ཀྱི་རྩོམ་པ་པོ་རྣམས་རང་ཉིད་ཀྱི་ལོ་རྒྱུས་དང་སྲོལ་རྒྱུན་རིག་གནས་དང་།དེ་མིན་དངོས་ཡོད་གནས་ཚུལ་ཕན་ཚུན་འགལ་བར་ལངས་པའི་རྦ་རླབས་ཆེན་པོའི་ཁྲོད་ནུབ་པར་མི་འདོད་ཅིང་།ལོ་རྒྱུས་དང་དངོས་ཡོད།ཚོགས་སྤྱི་དང་མི་སྒེར་བར་གྱི་འགལ་འབྲེལ་གྱི་སྲུབ་དབར་ནས་རང་ལ་དབང་བའི་འཚོ་གནས་རྒྱ་བསྐྱེད་པ་དང་།རང་ཉིད་མཚོན་བྱེད་ཀྱི་རྟགས་མཚན་ནམ་དར་ཆ་བཙུགས་ཏེ།མི་སྒེར་གྱི་ཚེ་སྲོག་གི་རྒྱུན་ལས་ལོ་རྒྱུས་དང་དངོས་ཡོད་ཟུང་འབྲེལ་གྱི་གཞིས་ཀ་ནས་རང་གི་དར་ཆ་བསྒྲེངས་ཏེ་ལོ་རྒྱུས་བརྗོད་པར་ཟིན་ཐོར་འབྲི་བཞིན་ཡོད།དཔེར་ན།བོད་ཀྱི་ན་གཞོན་རྩོམ་པ་པོ་སྐད་གྲགས་ཅན་བཀྲ་ཤིས་ཟླ་བ་བཅས་ཀྱིས་ལོ་ངོ་སྟོང་ཕྲག་ལྷག་གི་རིང་བར་མ་ཆད་པར་བརྒྱུད་པའི་སྲོལ་རྒྱུན་རྩོམ་རིག་གི་སྙིང་བཅུད་འཛིན་སྐྱོང་བྱེད་ཐོགརྒྱལ་ཁབ་ཕྱི་ནང་གི་དེང་རབས་རྩོམ་རིག་ལ་སློབ་སྦྱོང་དང་མེ་ལོང་དུ་བསྟེན་པ་དང་།སྒོས་སུ་ཨ་རུའི་ལྷོ་རྒྱུད་དུ་དར་བའི་སྒྱུ་འཕྲུལ་དངོས་ཡོད་རིང་ལུགས་ཀྱི་རྩོམ་རིག་གི་ཤུགས་རྐྱེན་ཐེབས་པའི་འོགམི་རིགས་རང་གི་གནའ་བོའི་ལྷ་སྒྲུང་དང་།གེ་སར་སྒྲུང་སྟེ་དཔའ་པོའི་ལོ་རྒྱུས་བརྗོད་པའི་སྙན་རྩོམ་རིང་མོ་དང་།དེ་མིན་དམངས་ཁྲོད་ཀྱི་གཏམ་རྒྱུད་དང་གླུ་གཞས་སོགས་སྒྱུ་རྩལ་གྱི་བསམ་བློའི་སྲོལ་རྒྱུན་དང་མདོ་དབུས་མཐོ་སྒང་གི་རང་བྱུང་ཁམས་ཀྱི་བཀོད་པ་ངོ་མཚར་ཞིང་ཡིད་འཕྲོག་པའི་མཚར་སྡུག་སྣ་ཚོགས་ཀྱིས་ཡིད་རྣམ་པར་བསླུས་པས།ཁོང་ཚོས་རྒྱ་ཆེ་བའི་དུས་རབས་ཀྱི་བབས་དང་གཏིང་དཔག་དཀའ་པའི་ལོ་རྒྱུས་རིག་གནས་ཀྱི་ཁམས་ནས་ལྷ་སྒྲུང་དང་དངོས་ཡོད་དང་།ལོ་རྒྱུས་དང་མ་འོངས་པ་དང་།སྒྱུ་འཕྲུལ་དང་མངོན་སུམ་སོགས་གཞི་གཅིག་ཏུ་སྤེལ་བ་དང་།དེ་མིན་གབ་ཚིག་དང་བསྡུས་བརྗོད།གཟུགས་ཅན་དང་།འུད་བརྗོད་སོགས་དང་།ཐ་ནའང་དུས་དང་གནས་ལྡོག་པར་སྤེལ་བ་བཅས་ཀྱི་དེང་རབས་ཀྱི་གསར་རྩོམ་ཐབས་ཤེས་ལ་བརྟེན་ནས་སྒྲུང་རྩོམ་གྱི་དོན་བྱུང་བརྗོད་པའི་གནས་དང་དུས་ཀྱི་ཁམས་རྒྱ་བསྐྱེད་དང་གཏིང་ཟབ་དུ་སྤེལ་བ་དང་བརྗོད་སྙིང་གི་བསམ་བློའང་དོན་མང་རང་བཞིན་ཅན་དང་གཏིང་ཟབ་ཏུ་སྤེལ་བ་དང་།དེ་མིན་བོད་ཀྱི་དེང་རབས་སྙན་ངག་པ་སྐད་གྲགས་ཅན་ཡི་དམ་ཚེ་རིང་གི་སྙན་རྩོམ་དུ་གནའ་བོའི་ལོ་རྒྱུས་རིག་གནས་ཀྱིས་མི་རྣམས་ཀྱི་སེམས་ཁམས་ལ་བཞག་པའི་བག་ཆགས་ཟབ་མོའི་སྙིང་བཅུད་འདུས་པ་མ་ཟད།བོད་མིའི་དེང་རངས་ཀྱི་སེམས་འདུན་དང་བདེ་སྡུག་གི་སྣང་བའི་ཁུར་གྱིས་དུད་པ།སྙན་ངག་གི་རྣམ་པའི་སྟེང་ནས་ཁོང་གིས་དམངས་གླུ་དང་དམངས་གཞས་མེ་ལོང་དུ་བསྟེན་པ་དང་མཚོན་བྱེད་ཀྱི་ཐབས་ཤེས་ལ་མི་རིགས་ཀྱི་སྲོལ་རྒྱུན་རིག་གནས་མཚོན་པར་ཡུལ་ལྗོངས་ཀྱི་ཐུན་མོང་མ་ཡིན་པའི་རྟགས་མཚན་དུ་མར་བརྟེན་ནས་དེའི་རྒྱབ་ལོག་གི་རིག་གནས་ཀྱི་ཤུགས་དོན་ཟབ་མོ་མཚོན་པར་བྱེད་པ།དཔེར་ན།ཕོ་བྲང་པོ་ཏ་ལ་དང་།ཡུམ་བུ་བླ་སྒང་དང་།གངས་རི་དང་།གངས་ལྗོངས་དང་།རྩྭ་ཐང་དང་།གཙང་པོ་དང་།མཚོ་དང་མཚེའུ་དང་།ཉི་ཟླ་སྐར་གསུམ་ལ་སོགས་པའི་གསོན་ཉམས་ལྡན་པའི་དཔེ་སྣ་ཚོགས་བཀོལ་ནས་ལོ་རྒྱུས་རིག་གནས་ཀྱི་ནང་དོན་ཕུན་སུམ་ཚོགས་པ་དང་མི་རིགས་ཀྱི་ཆོས་ལུགས་དད་མོས་བཅས་ཤུགས་བསྟན་གྱི་བསམ་བློ་འི་འཇིག་རྟེན་རྒྱ་ཆེར་མཚོན་པ་ལྟ་བུའོ།།